የግድቡ ግንባታ ባለመጠናቀቁ የአርጆ ደዴሳ ስኳር ፋብሪካ ስኳር ማምረት ማቆሙም አስታወቀ
የአርጆ ደዴሳ ስኳር ፋብሪካ የመስኖ ልማት ግድብ ግንባታ በወቅቱ ተጠናቆ ወደ ስራ ባለመግባቱ ስኳር ማምረት ማቆሙን የድርጅቱ ዋና ሥራ አስኪያጅ  አስታወቁ።ዋና ሥራ አስኪያጁ አቶ ካባ መርጋ  እንደገለጹት ፤ ፋብሪካው በያዝነው ዓመት ውስጥ በሸንኮራ አገዳ አቅርቦት እጥረት ምክንያት ለተከታታይ አራት ወራት የስኳር ምርት ሙሉ በሙሉ ማምረት አቁሟል።ከ2007 ዓ.ም ጀምሮ ፋብሪካው ስኳር የማምረት ተግባሩን በከፊል ጀምሮ እንደነበር ጠቁመው፤ ሆኖም ዘንድሮ በአገዳ አቅርቦት እጥረት ሳቢያ ለሁለት ወራት ብቻ አምርቶ ሥራ ማቆሙን ተናግረዋል።በእነዚህ ወራት ያመረተው ስኳር 118 ሺ 123  ኩንታል እንደነበር ገልጸዋል።የመስኖ ልማት ግድብ ግንባታ ተጠናቆ አገልግሎት እሰከሚሰጥ ድረስ በዝናብ የሸንኮራ አገዳ ለማምረት ቢሞከርም ከመስኖው ጋር ሲነጻጸር ሩብ ያክል መሆኑን ተናግረዋል።ሸንኮራ አገዳ በመስኖ ሲመረት በሄክታር እስከ ሁለት መቶ ቶን ማግኘት እንደሚቻል አቶ ካባ ጠቁመው፤ "በአሁኑ ወቅት እየተገኘ ያለው በሄክታር እስከ ስድሳ ቶን አገዳ ብቻ ነው" ብለዋል።የግድቡ ግንባታ በመዘግየቱ ፋብሪካው የመስኖ ፓምፖችን በመጠቀም ውሃ ከወንዝ በመጥለፍ የተወሰኑ የአገዳ ማሳዎችን ለማጠጣትና ምርታማነቱን ለማሳደግ ሙከራ ማድረጉን አመልክተዋል።ይሁን እንጂ በአሁኑ ወቅት ያለው የኤሌክትሪክ ኃይል በቂ ባለመሆኑ ምርታማነቱን ለማስቀጠል ያደረገው ሙከራ አለመሳካቱ አስረድተዋል።ለፋብሪካው አገልግሎት የሚውል ለኤሌክትሪክ ኃይል አገልግሎት የማከፋፈያ ንዑስ ጣቢያ እንዲያቋቁም ጥያቄ ማቅረቡን ጠቁመው፤ እስከ አሁን ምላሽ እየተጠበቀ መሆኑን ገልፀዋል።በተጓዳኝ የግድቡ ግንባታ ስራም መፋጠን እንዳለበትም አሳስበዋል።በኦሮሚያ የውሃ ሥራዎች ዲዛይንና ቁጥጥር ድርጅት የአርጆ ደዴሳ ግድብና ተጓዳኝ ሥራዎች ኃላፊ ኢንጂነር መርጊ ሚሊኬ እንደተናገሩት፤ ግንባታው በበላይነት የሚሠራው የኦሮሚያ የውሃ ሥራዎች ኮንስትራክሽን ድርጅት ነው።የግድቡ ስራ በ2003 ዓ.ም ተጀምሮ በዚህ ዓመት መጨረሻ ላይ ለማጠናቀቅ ዕቅድ መያዙን አስታውሰው፤ በአሁኑ ወቅት በ48 ነጥብ 3 በመቶ አፈጻጸም ላይ እንደሚገኝ ተናግረዋል።ሥራው ከመጀመሩ በፊት እንደ አሻዋ፣ ድንጋይ፣ ቀይ አፈር እና መሰል ግብዓቶች አቅርቦት በኩል በቂ ዝግጅት አለመደረጉና የዲዛይን ለውጥ ማስፈለጉ፣ የኮንትራክተሮች ዘግይቶ ወደ ሥራ መግባት እንዲሁም የመንገድ መሠረተ ልማት ያለመኖር ዋና ምክንያቶች መሆናቸውን ተናግረዋል።"ግብዓቶቹ በቅርብ ይገኛሉ ተብሎ ታስቦ ነበር" ያሉት ኃላፊው ወደ ተግባር ሲገባ ግን እስከ ሁለት መቶ ኪሎ ሜትር ርቀት ለመጓዝ እንደተገደዱ ተናግረዋል።ከዚህ በተጨማሪም የግድቡ ውሃ በሚጠራቀምበት ቦታ ላይ ያሉ ነዋሪዎች አስፈላጊውን ካሳ ተከፍሎዋቸው በወቅቱ አለመነሳታቸው በአካባቢው ያለውን  የግንባታ ግብዓቶች ለመጠቀም አለመቻሉን ሌላው ችግር መሆኑንን ገልፀዋል።ከዚህ በኋላ መሠረታዊ ስራ እና የመንገድ መሠረተ ልማት ግንባታ በመጠናቀቁ እንዲሁም የስራ ተቋራጮች ቁርጠኝነት በመኖሩ ቀሪውን የግድብ ግንባታ "በአንድ ዓመት ከስድስት ወር ተጨማሪ ጊዜ ይጠይቃል" ሲሉ ኢንጂነር መርጊ ተናግረዋል።ግድቡ 50 ሜትር ከፍታ እና 502 ሜትር ርዝመት ያለው ሲሆን፤ በዓመት ሁለት ቢሊዮን ሜትሪክ ኪዩብ ውሃ በማጠራቀም እስከ ሰማኒያ ሺ ሄክታር ማልማት ይችላል ተብሎ ይጠበቃል።ከዚህ ውስጥ ሃምሳ ሺ ሄክታር ለፋብሪካው አገዳ ልማት እና ቀሪው ሠላሳ ሺ ሄክታር በአዋሳኝ በሚገኙ የኢሊ አባቦራና የጅማ ዞን አርሶ አደሮች የመስኖ አገልግሎት እንደሚሠጥ ታውቋል።የመስኖ ልማት ግድቡን የሚያስገነባው የኢትዮጵያ ስኳር ኮርፖሬሽን ሲሆን፤ የመስኖ ልማት ግድቡ በሁለት ነጥብ ስድስት ቢሊዮን ብር በጀት የሚገነባ መሆኑ ታውቋል።( ኢዜአ)